《题潜山》
宋代·孙仅

势参吴楚分，作镇向同安。
地胜尘寰隔，天深洞府宽。
位将衡岳敌，根与霍山盘。
尘见千年白，霞生万仞丹。
崖秋争峭拔，峰霁间巑屼。
日转香炉煖，风生玉照寒。
石栖平郡堞，天柱倚云端。
绝顶人游少，高空鸟度难，
风雷生别壑，星斗绕层峦。
寒暑岩间异，方隅岭际观。
为霖同海内，倒影压平阡。
砂印猿踪迹，池飘鹤羽翰。
烟萝交密荫，瀑布落飞湍。
磴道莓苔滑，松根霹雳乾。
石奇疑虎伏，湫险认龙蟠。
胜好当春赏，幽宜带雪看。
气蒸茶蕊嫩，香老菊花残。
青擢凌霄幹，红垂受露兰。
禅邻祖师塔，仙接左慈坛。
几客歌维岳，何人咏考槃。
元宗曾立庙，武帝亦鸣鸾。
圣代从何极，灵祠辑未阑。
青词驰长吏，法服降中官。
千古图经里，高名定不刊。

作者简介：（969—1017）蔡州汝阳人，字邻几。孙何弟。真宗咸平元年进士。景德初拜太子中允、开封府推官，迁右正言、知制诰，同知审官院。以尝倅京府，谙民政，命知永兴军府，为政颇宽。大中祥符初，还知审刑院，累进给事中。有《甘棠文集》。